Zápisnica z 2. riadneho zasadnutia Obecného zastupiteľstva v Haliči, konaného dňa 11.2.2011

Prítomní: starosta obce Vladimír Rehanek, všetkých 9 poslancov, hlavný kontrolór obce Ing. Edita Hujová, Ing. Jozef Hoffman, Mária Veselovská, Ing. Branislav Moňok (OZ Priatelia Zeme), občania 
Program: 
I.		Kontrola plnenia uznesení.
II.		Voľba hlavného kontrolóra.
III.		Regenerácia verejnej hmotnej infraštruktúry obce Halič.
IV.	 	Informácia o webovej stránke obce Halič.
V.		Viacúčelové ihrisko – informácia.
VI.	 	Kosačka – informácia
VII.	Úver obce – informácia.
VIII.	Rôzne.

Poslanec Pročko požiadal o doplnenie programu o zmenu VZN na úseku životného prostredia a informáciu hosťa Ing. Branislava Moňoka o možnosti zriadenia kompostoviska v obci Halič. Starosta poznamenal, že návrh VZN musí byť najprv vyvesený na úradnej tabuli na pripomienkovanie. Informácia o kompostovisku sa doplní do bodu „rôzne“. 
Hlasovanie 9 za.
Za overovateľov zápisnice boli určení:  Ing. Hujo a Mgr. Gálová
I.	 Starosta požiadal hlavnú kontrolórku o kontrolu plnenia uznesení. Všetky uznesenia
boli smerované do komisií, resp. sú samostatným bodom programu.

	II. Voľba hlavného kontrolóra: Prihlásil sa jeden kandidát, obálka bola doručená 27.1.2011 o 10.00. Starosta určil poslankyne Fajčíkovú, Hochholcerovú a hl. kontrolórku Hujovú, aby preverili náležitosti prihlášky. Po preskúmaní žiadosti, hlavný kontrolór prečítal meno kandidáta: Anna Nátonová. Konštatovala, že kandidátka splnila podmienky.

Hlasovanie: 8 za 1 sa zdržal (Pročko)

	III. Starosta požiadal o vysvetlenie k tomuto bodu Ing. Hoffmana. Viackrát v prípravnej fáze sa menili podmienky na predloženie žiadosti o príspevok z fondov EU. Príprava projektu sa začala v roku 2008, postupne sa upravovali, aby nakoniec v apríli 2009 mali podobu, akú vyžadovali požiadavky ROP. Výberové konanie vyhral STRABAG. Stavenisko sa odovzdalo 17.augusta 2010. Začalo sa odvádzaním dažďových vôd. Momentálne sa očakáva preplatenie preinvestovaných nákladov. Momentálne pre nepriazeň počasia sa v prácach nepokračuje, ale čas sa využíva na to, aby sa do projektu zapracovali niektoré zmeny. Projekt sa rozšíril o cestu k synagóge, odvodnenie spádu zo Zámockej ulice až po soľný úrad. Taktiež sa dorieši chodník od soľného úradu. Tieto zmeny sa dohodli tak, aby nedošlo k navýšeniu nákladov. Zmeny boli zapracované do projektu, ale teraz je ešte nutné, aby ho schválilo Ministerstvo pôdohospodárstva. Podrobná správa je prílohou tejto zápisnice. 
Poslanec Pročko sa spýtal na termín ukončenia - do konca júna stavebné práce. A čo amfiteáter? Aj ten. Rátalo sa aj s chodníkmi a cestami Lipová, Športová, Timravy, Zámocká. Došlo k nutnosti zoškrtať výdavky z 32 na 19 miliónov Sk, a preto bolo nutné niektoré komunikácie vypustiť. Pročko – čo je ten chodník, pred starou školou. Nedá sa niekde ešte zoškrtať, aby sa mohli spraviť aj ulice Zámocká a Lipová? Starosta doplnil, prečo sa nedajú dokončiť aj ul. Lipová, Zámocká a Timravy. Na ministerstve ich nezarátali do centra, a preto ich ani z tohto projektu nie je možné realizovať. Poslankyňa Gálová sa spýtala na dokončenie chodníka od soľného úradu, lebo popri hlavnej ceste je ťažké chodiť.  Chodník bude dokončený až po cintorín v tomto roku. Občan Beňovský pripomienkoval, či sa tu bol architekt aj pozrieť, keď navrhol cestu cez námestie oproti zastávky. Poslanec Pročko tvrdí, že päť rokov mu nebolo umožnené vidieť projekt, vlani mu údajne bolo povedané, že projekt nie je hotový a zrazu už bolo stavebné konanie. Poslanec Priadka – nedostatky sa vždy vyskytnú, nie každá obec bude mať námestie ako my. Treba pozerať dopredu.
Starosta poznamenal, že stavebné konanie sa realizovalo verejnou vyhláškou, a teda muselo byť mesiac vyvesené na úradnej tabuli, obecné zastupiteľstvo to niekoľkokrát prerokúvalo, zasadnutia sú verejné, občania sa mali možnosť zúčastniť. Udelilo sa slovo občanom – občan Přibyl navrhol skúsiť využiť ako argumenty aj fakt, že centrum je pamiatkovou zónou. Starosta reagoval, že už to je odsúhlasené pamiatkármi. Občan Bukoven – Ulica BST nie je spevnená, bude sa to nejako riešiť? Starosta: aj keby nám to nevyšlo z rozpočtu, obec to musí spraviť, aj za cenu úveru. Treba tam však ešte spraviť rekonštrukciu potrubia vodármi. V prvom rade treba ulicu odvodniť, spraviť výberové konanie na dodávateľa. Projektová dokumentácia je vypracovaná. Bukovenová – nebolo by možné zatiaľ spraviť aspoň časť? Turek doplnil, že obchodná komisia je proti čiastočným riešeniam, ale BST je priorita. Poslanec Hujo doplnil  - z hľadiska rozpočtu, ulica je naplánovaná na rok 2012, ale je reálna šanca, že by bola spravená už tento rok. Rozpočtový náklad stavby je cca. 90.000 EUR. 

Poslanci na základe podnetu od občanov sa zaväzujú, že ulica BST bude prioritou na dokončenie v tomto kalendárnom roku, hoci nie je rozpočtovaná v tomto roku. 		Hlasovanie: všetci za.

	IV. Informáciu podala Mária Veselovská, ktorá je za ňu zodpovedná, pomáha jej s ňou aj jej syn. Stránka je robená na základe zákona 275/2006 O informačných systémoch verejnej správy a výnosu MF z 8.9.2008 O štandardoch pre informačné systémy. Štandardy určené týmito predpismi sú dodržané. Postupne sa dopĺňajú dôležité dokumenty obce v elektronickej podobe. Pročko: Kto robil layout?. (Weby group Zvolen). Aktualizujú sa oznamy, fotografie. Poslanec Pročko sa spýtal, prečo nie je na stránke napr. projekt námestia. M. Veselovská reagovala, že v dobe schvaľovania projektu sme ešte stránku nemali. Pročko reagoval, že už v roku 2006 chodil na stránku obechalic. Toto bola stránka, ktorá nebola aktualizovaná, až stránka v súčasnej podobe je oficiálna. Pročko sa ďalej spýtal, na koho sa má obrátiť, keď chce doplniť fotografie z histórie, informácie o podnikateľoch. Veselovská reagovala, že podnikatelia musia dať najprv súhlas a sami prejaviť iniciatívu. Obsah stránky odsúhlasuje starosta, prípadne OZ. Poslanci Pročko a Priadka chcú na stránke participovať. Poslanec Hujo navrhol doplniť na stránku link na ZMOS. Veselovská doplnila, že v minulosti tam dávala aj harmonogram zápasov. Pročko reagoval, že prečo futbalistov s takouto požiadavkou neoslovila. Veselovská reagovala, že zamestnanci OÚ majú po tri-štyri agendy a nie je čas oslovovať každú organizáciu v obci.   
Pročko: Keď má pani Veselovská toľko agendy, umožnime občanom na nej participovať. Veselovská reagovala, aby sa pamätalo, že na obecnú stránku nemožno dať hocičo, musí to napĺňať zákonné štandardy. Aj poslanec Priadka doplnil, že obecná stránka je informačnou bránou do obce a je treba ju zdokonaliť. Chce sa na jej dopĺňaní podieľať, ak je to technicky možné. Starosta odvolávajúc sa na rokovací poriadok už neumožnil poslancovi Pročkovi vyjadriť sa k tomuto bodu a zároveň oboznámil poslancov so stanoviskom k Dodatku č.1  k Rokovaciemu poriadku Obecného zastupiteľstva Obce Halič z Legislatívneho odboru Ministerstva vnútra SR. V stanovisku sa konštatuje, že Obecné zastupiteľstvo v Haliči bolo v zmysle §12 ods. 12 Zákona o obecnom zriadení oprávnené upraviť počet a čas vystúpení poslancov obecného zastupiteľstva. 
Poslanec Kokavec k prerokúvanému bodu doplnil, že pani Veselovská ho pri každej príležitosti vyzýva, aby dal niečo na stránku za turistov, resp. volejbalistov. Akékoľvek komisie sú preto podľa neho kvôli dopĺňaniu stránky zbytočné, stačí ju osloviť. Poslanec Udvardy doplnil, že na stránke je priamy odkaz na webmastra a kto chce, môže takto priamo podať podnet ku stránke. Slovo bolo udelené občanovi Beňovskému, ktorý navrhol, aby bola možnosť participovania na webstránke zverejnená v Haličských zvestiach. Poslanci berú informáciu o webovej stránke obce na vedomie. 

	V.	Starosta poslancov informoval o správe z reklamácie, kde sú uvedené i podmienky za akých sa môže ihrisko používať. Primárne je určené pre ZŠ, ale aj pre rekreačné športové aktivity, prioritne tenis, volejbal, basketbal, no nie na vrcholový futbal. Táto umelá tráva nie je futbalová. Občan Beňovský sa spýtal, či bola uznaná reklamácia. Starosta odpovedal, že ihrisko v rámci reklamácie opravili, ale upozornili nás, že futbalom sa ihrisko bude ničiť. Poslanec Pročko sa spýtal, že vo VZN je, že tam nemôžu hrať hráči A a Bčka, ale Lučenčania chodia. Poslanci Kokavec a Turek upozornili, že nikto to nezakázal. Poslanec Kokavec sa vyjadril tom duchu, že v uznesení je uvedené, že na multifunkčnom ihrisku sa nemá prevádzať silový futbal, je rozdiel, či tam hrá 5 alebo 15 chlapov. Kokavec doplnil, že sa zúčastnil rokovania počas reklamácie, ihrisko má takú trávu, ktorá je  určená primárne pre školy, ani siete na volejbal sa nedajú vytiahnuť na dospelácku kategóriu. Nie je určené na futbal, vôbec by ho tam nepustil. Turek súhlasí s Kokavcom. Starosta doplnil prečo sa na ihrisku nemôže hrať hokej. Naše ihrisko má ešte aj špeciálnu gumovú podložku, ktorá je síce komfortnejšia pre športovanie, ale napríklad pre vytvorenie ľadu nie je vhodná, keďže sa tam vytvára vrstva vzduchu a ľad sa rýchlo topí. Musela by byť silná zima, aby sa tam ľad dlhodobo udržal. Podľa neho je dôležité, aby sa zabezpečila dlhodobá životnosť ihriska. Turek navrhol, aby bol futbal povolený len domácim hráčom. Občan Rapčan pripomenul, že potom stačí, aby zavolal haličský hráč, ale aj tak s ním môžu prísť aj cezpoľní. Poslanec Pročko poznamenal, že pri tenise môže byť povrch zaťažovaný ešte viac ako pri futbale. Kokavec doplnil, že sa nedá zamedziť, aby s Haličanmi neprišli aj cudzí. Pročko navrhol, aby sa porozmýšľalo nad spevnením mantinelov. Kokavec reagoval, že netreba nič prerábať, len by tam mali chodiť normálni športovci. Občan Lukáč sa spýtal, či by bolo možné zverejniť zmluvu o viacúčelovom ihrisku. Poslanci reagovali, že zmluva je prístupná na stránke obce a je aj na ihrisku. Pročko sa spýtal, či dodávateľ nedodal k ihrisku aj manuál. Starosta reagoval, že podmienky užívania a údržby sú prílohou zmluvy o dielo. Bude to zverejnené na webstránke. Občan Rapčan sa obrátil na prítomných futbalistov, aby povedali, kedy konkrétne im nedovolil na ihrisku trénovať. Kokavec reagoval, že pravdepodobne došlo k nedorozumeniu, keďže vo VZN o ihrisku je uvedené, že deti a dorast majú ihrisko zdarma, ale dospelí, a teda aj hráči TJ si platia. Starosta dal návrh, aby informáciu o multifunkčnom  ihrisku vzali na vedomie a aby sa k tejto téme poslanci vrátili na nasledujúcej schôdzi, keď sa bude prejednávať TJ Slovan Halič. Hlasovanie všetci za. 

	VI. Starosta informoval poslancov, že v utorok bola vyzdvihnutá  kosačka z opravy, oprava stála  45.000 Sk. V servise boli prekvapení, že kosačka je s ohľadom na vek 6 rokov vo veľmi dobrom stave, no dáva na zváženie poslancov, či by nebolo dobré kúpiť ešte jednu, aby bola v zálohe, samozrejme pokiaľ sa na to podarí nájsť financie.  Informáciu vzali poslanci na vedomie. 

	VII. Úver obce 11.8.2006 2.957.000 SK. Istina sa spláca mesačne po 818 EUR, ročne 9818,76 EUR. Stav úveru k 1.1.2011 je 55.606,46 EUR. V roku 2010 stúpol úrok, platíme 966 Eur ročne, poplatok za správu úveru je 60 EUR. V roku 2010 sme zaplatili 10.800 EUR. Čerpal sa na rekonštrukciu miestnych komunikáciách v lokalite Halič – stred. Obec by si podľa starostu mohla zobrať aj ďalší, napr. na opravu ul. B.S. Timravy. Informáciu o úvere vzali poslanci na vedomie.

VIII. Rôzne
1/ Starosta upozornil predsedov komisií, aby sa informovali na OÚ u pani Sarvašovej, resp. Svoradovej, či majú niečo do komisie a následne ich požiadali, aby im zvolali členov na zasadnutie komisie. Poslanec Pročko podotkol, že by to mohlo byť aj naopak, že by pracovníčky OÚ informovali predsedov komisií, že je potrebné zvolať komisiu. Starosta argumentoval, že agenda pracovníčok OÚ je široká, uživili by sa tu i ďalšie 2 pracovníčky, preto je to na predsedoch komisií.
2/ Starosta ďalej informoval poslancov o pozastavení úhrad na rekonštrukciu námestia.
Dôvodom bolo, že pani Žiaková podala sťažnosť, že parcela, na ktorej je jej stánok, nie je obecná. Po predložení dokladov o vlastníctve parcely na SORO bola sťažnosť zamietnutá. Pani Žiaková však ďalej podala námietku zaujatosti na pracovníčku SORO, ktorá dala za pravdu obci, a tak je potrebné teraz všetko zdokladovať aj na Ministerstve pôdohospodárstva. Starosta sa vyjadril, že nerozumie niektorým občanom, resp. i poslancom, keď pani Žiakovej podsúvajú inšpirácie, ako blokovať rekonštrukciu námestia. Reálne hrozí, že bude obci pozastavené financovanie projektu a obec si na financovanie celého projektu bude musieť vziať úver 20 mil. korún a obec bude v nútenej správe. Vo vzniknutej situácii vidí zákernosť. Turek sa spýtal, či pani Žiaková zaplatila nájom. Starosta odpovedal, že nie, v tejto veci pôjde žaloba na súd. Pokiaľ by nám odmietli financovanie stavby,  je starosta pripravený podať trestné oznámenie za zavádzanie štátnych orgánov. 
	3/ Vzhľadom na to, že končí funkčné obdobie hlavnej kontrolórky, požiadal starosta poslancov, aby jej navrhli odmenu v rozmedzí 0-30%. Poslanec Pročko vyzval starostu, aby sa vzdal odmien. Ostatní poslanci poslanca Pročka upozornili, že teraz ide o odmenu hlavného kontrolóra, nie starostu. Starosta reagoval, že svoju prácu robí čestne a pokiaľ mu poslanci v budúcnosti odmenu odsúhlasia, bude to akceptovať, ale nebude sa ničoho vzdávať. Poslanci mu môžu dať aj nulu, ak si budú myslieť, že svoju prácu vykonáva zle. Obec Halič nestojí zle, stále má rezervný fond 6 mil. Sk. Ďalej reagoval i na kritiku voči Ing. Hoffmanovi. Jeho prácu si vysoko váži, zmeny v projekte, ktoré vypracoval nebudú stáť obec nič navyše, ale budeme môcť spraviť i práce naviac. Zároveň dúfa, že ho dnešné zasadnutie neodradí od dokončenia celého projektu. 
	4/ Poslanec Pročko sa ohradil voči starostovi, že on sa každoročne vzdáva v prospech obce niekoľko stotisíc korún, zatiaľ čo starosta nie. Viacerí poslanci sa voči tejto diskusii ohradili. 
	5/ Starosta požiadal poslancov Tureka a Fajčíkovú, aby vyrátali priemer z odovzdaných lístkov a predniesli návrh na odmenu hlavnej kontrolórky.	 
	6/ Následne predseda komisie ŽP Pročko informoval o dvoch zasadnutia komisie životného prostredia, na ktorých pripravili návrh na zmenu VZN na úseku ochrany a tvorby ŽP v Obci Halič. Zároveň predstavil poslancom Ing. Branislava Moňoka z OZ Priatelia Zeme. Predstavil ako by obce mali nakladať s biologickým odpadom. Obec určuje systém, akým spôsobom sa bude nakladať s jednotlivými druhmi odpadu. Od 1.1.2006 sa odpad zo záhrad nesmie zneškodňovať pálením ani skládkovo, obec teda musí zabezpečiť systém, aby bol biologický odpad spracovaný. Ing. Moňok informoval o projekte komunitných kompostovísk. Podmienkou je len odpad z obce, nie z iných obcí, ale počet kompostovísk nie je obmedzený. Limit je spracovanie 30 t odpadu ročne. Cena jedného takéhoto kompostoviska je 4520 EUR aj s drvičom. Vyžaduje plochu 150 m2. Obecné kompostovisko nemá riešiť nakladanie s biologickým odpadom komplexne, má riešiť hlavne obecnú zeleň. Starosta reagoval, že kompostáreň máme už v škôlke, ale nedávame tam lístie. Je aj na zamyslení poslancov ako občanov motivovať ku kompostovaniu. Poslanec Pročko poznamenal, že často občania pália plasty a zakryjú to napr. lístím. Poslanec Hujo doplnil, že starosta prisľúbil účasť na rokovaní s primátorkou mesta Lučenec ohľadom spaľovne ako alternatívy spracovania biolog. odpadu.
	7/ Poslankyňa Fajčíková prečítala výsledok tajného hlasovania o odmene hlavnej kontrolórky. Schválená odmena je vo výške 23.33%.
	8/ Predseda ekonomickej komisie Hujo informoval o zasadnutí ekonomickej komisie. K podnetom poslanca Pročka ohľadom rekonštrukcie škôlky a obchodnej pasáže a žiadosti TJ Slovan Halič o príspevok na opravu sociálnych zariadení sa komisia vyjadrí na marcovom zastupiteľstve, kedy bude prejednávané vyhodnotenie rozpočtu za rok 2010. Žiadosťou TJ Slovan Halič o príspevok na opravu sociálnych zariadení sa komisia bude zaoberať na zasadnutí 16.2.2011. Za členov ekonomickej komisie navrhol ešte Jozefa Tureka a Borisa Mojžiša.		Hlasovanie: všetci za.
Po hlasovaní sa poslanec Hujo ospravedlnil a opustil zasadnutie. 
	9/ Predseda komisie obchodu, dopravy a cest. ruchu Turek navrhol doplniť do svojej komisie členov Milana Rapčana a Svorada Juraja.      Hlasovanie:  7za (2neprítomní – Hujo, Hochholcerová). 
 Žiadosť Ing. Paľagovej upraviť komunikáciu k evanjelickému kostolu. Komisia odporúča v rámci fin. možností obce vysypať štrkodrvou, resp. inak spevniť. Sťažnosť pani Linhartovej na pána Václavíka, že nie je pripojený na kanalizáciu a splaškové vody vypúšťa na miestnu komunikáciu. V zime to mrzne, jej manžel tu mal úraz, v lete sa šíri zápach. Komisia tam bola 9.2.2011, vtedy nič netieklo, ale bolo vidieť stopy po kvapaline. Komisia odporúča posúdiť stavebnou komisiou zdokladovanie riešenia splaškovej vody pánom Václavíkom. Odvod dažďovej vody odporúča riešiť rigolom a spevniť spodnú časť cesty od domu pána Ďuriša. Poslancom odporúča prejsť si pridelené ulice a zistiť, ktorí majitelia majú na pozemkoch popri ceste umiestnené nejaké prekážky.   
	10/ Pani Linhartová sa spýtala, ako zistí členov a náplň jednotlivých komisií. Poslanec Pročko reagoval, že to treba dať na internet. Pani Veselovská doplnila, že komisie na internete budú, len ešte neboli v kompletnom zložení. Pani Chovancová doplnila, že v komisii verejného poriadku by mal byť človek, ktorý vzbudzuje rešpekt, nakoľko má dlhoročný problém so susedom pánom Banášom mladším. Predsedníčka komisie verejného poriadku pozvala pani Chovancovú na zasadnutie komisie, aby jej problém prejednali aj s právnikom pánom Přibylom. 
	11/ Sociálna komisia – predsedníčka Fajčíková požiadala hlasovať o zložení sociálnej komisie v zložení Mária Veselovská, Mária Rapčanová, Božena Hochholcerová, Marta Molnárová, JUDr. Xénia Přibylová (už bola zvolená 14.1.2011), Mgr. Eva Svoradová. 		
Hlasovanie: 8 za (neprítomný 1-Hujo).
Informácia o Dennom centre, jeho činnosť začala 20.5.2010, stretávajú sa trikrát týždenne – utorok, štvrtok, nedeľa. Niekoľko zájazdov, rôzne kurzy, oslavy výročí, jubileí, kurz pečenia – aj na predaj, masáže so zľavou pre dôchodcov, deň úcty k starším, beseda so spisovateľmi Banášom, Murínom v spolupráci s knižnicou. Slúži aj ako oddychové centrum. V apríli plánovaná beseda so spisovateľom Bendom.  Členské bolo 2 eurá mesačne, po novom 5 eur. Túto nedeľu bude zhodnocovacia schôdza. Občianka Drdošová dodala, že majú už aj kroniku, fotky.
Bývalú materskú školu odporúčajú využiť ako domov dôchodcov – ideálny objekt, blízkosť lekára, pekný areál. Komisia odporúča ponechať tento objekt ako dom pre seniorov. V tomto roku sa pripraví projektová dokumentácia v spolupráci s VÚC. Opatrovateľskú službu využívajú 4 opatrované, obec má 2 opatrovateľky. Starosta doplnil, že Ing. Korčogová z RÚVZ ho informovala, že v máji by mal vyjsť nový zákon ohľadom možnosti čerpania peňazí z eurofondov na domovy dôchodcov aj pre obec našej kategórie. Objekt už v minulosti posúdil projektant Ing. Temel, možno vybudovať DD pre 40-50 ľudí, kuchyňa nie je potrebná, stravovanie by zabezpečila školská kuchyňa. 
	12/ Stavebná komisia riešila sťažnosť pána Kováča na pána Snopka. Pán Snopko bol pozvaný doporučeným listom, zásielku si na pošte neprebral, a teda sa nedostavil. Komisia posúdila sťažnosť ako opodstatnenú a odporúča sťažovateľovi podať podnet na stavebný úrad, keďže bol porušený stavebný zákon, nebolo dodržané stavebné povolenie a pán Snopko užíva prístavbu bez užívacieho povolenia. Sťažnosť by mal podať vlastník nehnuteľnosti. Žiadosti o prenájom obecnej parcely 883/8 komisia odporúča nevyhovieť, keďže tadiaľ vedie hlavný kanalizačný zberač. Pozemok musí zostať priechodný. K podnetu poslanca Pročka sa komisia vyjadrila v tom duchu, že obec musí mať do roku 2013 dom dôchodcov, priestor je vhodný na takéto využitie. Odporúča prizvať projektanta, aby posúdil možnosť zachovania budovy, resp. jej sanovania. Obchodná pasáž by si vyžadovala vybudovanie sietí, aktualizáciu územného plánu.  Samotná budova nie je vhodná na múzeum, nakoľko je vlhká. Obecné múzeum je plánované v obecnom byte, je už vypracovaná projektová dokumentácia. Poslanec Pročko sa spýtal, kto ho dal robiť. Starosta reagoval, že projektovú dokumentáciu schválilo OZ v roku 2010. Poslanec Pročko požiadal, aby starosta informoval o všetkých projektoch, ktoré sa pripravujú, resp. sú pripravené.    
	13/ Predseda komisie kultúry, školstva a športu pozval všetkých prítomných na fašiangové slávnosti, ktoré spoluorganizujú OÚ Halič a HOZ dňa 26.2.2011 – od 10.00 Haličská zabíjačka v nádvorí soľného úradu, cca. o 14.00 sprievod masiek a od 15.00 fašiangový karneval v kultúrnom dome. Ples 5.3.2011, organizujú ho KST Sokol Halič, a Volejbalový oddiel. Plánuje sa založenie tenisového oddielu, v súvislosti s tým navrhujú rozšíriť antukový kurt pri futbalovom ihrisku pre podmienky tenisu. V zime by sa tam mohlo realizovať i klzisko. Prenájom kultúrneho domu na svadby, kary, diskotéky v súlade s VZN komisia odporúča na kary, svadby, plesy, resp. zábavy na pozvánky. Ďalej navrhuje povoliť i zábavy organizované obč. združeniami, príp. športovými oddielmi, ktoré by boli bez pozvánok. Diskotéky neodporúča. Komisia pripravila návrh Zmluvy s OZ TJ Slovan Halič, na základe pôvodnej, so štyrmi dodatkami. Poslanec Pročko namietol, že zmluvu nevidel, ako ju môže hneď schvaľovať. Poslanec Kokavec reagoval, že ide len o návrh, ktorý sa pošle TJ. Tí ho môžu ešte pripomienkovať, až následne sa schváli. Občianka Linhartová navrhla obnoviť tradíciu čaju o piatej. Poslanec Kokavec reagoval, že pokiaľ sa nájde ochota na organizovanie, každá iniciatíva je vítaná. Vo veci zmluvy s TJ: obec nebude zasahovať do počtu oddielov pod TJ, sociálne zariadenia aj pre volejbalistov, kosenie a upratovanie bude obec zabezpečovať len po dobu trvania aktivačných prác, zodpovednosť za škody preberá nájomca prostredníctvom osoby, resp. osôb, ktoré nájomca nahlási prenajímateľovi, teda obci. Nájomná zmluva sa navrhuje na dobu určitú do 15.2.2012. Starosta navrhuje, aby zodpovednými boli predseda, tajomník a hospodár. Hlasovalo sa o umožnení zábav bez pozvánok. 							Hlasovanie 8 za (1 neprítomný- Hujo)	14/ Poslanec Pročko navrhol, aby sa zrušila povinnosť hlasovať o udelení slova prítomným občanom poslancami a ponechalo sa to na starostu. 
15/ Predseda komisie ŽP navrhol do komisie ŽP ešte Adrianu Lukáčovú a MVDr. Olivera Karkošku. 						Hlasovanie: 8za (1neprítomný- Hujo)

V Haliči 20. 2. 2011
						
								Vladimír Rehanek
								     starosta obce

Overovatelia: Ing. Marián Hujo, Mgr. Katarína Gálová